Grampians NP, Great Ocean Road und Ballarat    Grampians Nationalpark  S het ächt no guetdo, widrmol Wald und Passströssli und Felse um sich z ha. S Zentrum vo däm NP isch Halls Gap, e härzigs, touristischs Kaff. S git do e Visitor Centre wome ka Aboriginal-Kultur und Gschicht lerne und aluege. Interessant und schön, dr Gschichtlichi Teil zimmlig erschreckend...  S het do e rächt breit gfächerets Agebot für Wanderige und für zum  go Klättere. Mir hänns denn abr bim Wandere glo und sinn diversi Sache go aluege. Übernachtet hännmr denn irgendwo im Wald. Offiziell miesstme do au e Übernachtig ufeme Campground (die mit Plumpsklo und sunscht nüt) amälde und zahle. Abr wennme denn genau nocheboort bekunntme denn doch no e bitz e genaueri Uskunft, dasses nämlig au Freecamps git - und tatsächlich au bitz e genaueri Karte wo die Wägli drinn sinn. Die bekunntme abr anschiinend nur, wennme öbbe dreimol drnoch frogt... Also simr ufe Wäg. Schöni  Flägge hännmr gfunde womr unsere Friede ka hänn. S het uns denn au immerwidr e Waldbewohner bsuecht und d Vögel hänn ys am morge denn frieh gnueg gweggt. Grägnet hets immer (fascht immer) grad denn wenns eh nid wirklig gstört het und so hännmr könne duss koche, ässe und wandere. Wennme so neume Oobe stoht und abeluegt sehtme nur Wald, ab und zue e Dräggströssli wo irgendneume anefiehrt. Und uf sottnige findetme denn ebe si Plätzli fürd Nacht. Schöni Wanderwäg, schöni Wasserfäll und eifach tolli Natur hets  do im Grampians.    Als negschts Ziel isch denn d Great Ocean Road ufm Plan gsi. E Küschtestross wo sau schöni Spots het zum aluege. Was eim abr muess bewusst sy: Stop - Klick- und Go ka no zimmlig asträngend sy. Und drum hännmr dänggt, mir splitte das uf zwei Daag uf. Denn miemer nid so stresse wie die meischte do in ihrne Touri-Büs, Mietauto, und Wohnmobil... (ächt, e Ameisehuffe isch e drägg drgeege...)  Mr verliere nid z viel Wort über die Ocean-Road, mir zeige eifach paar Bilder.  (nochtraeglichi Amerkig: nochdaem mir jetzt immr widr probiert haenn foteli z laade...s isch jo ploetzlig widr nuem moeglich gsi... haennmr jetzt doch no e paar vodr oceanroad druf...dr raescht koennedr jo aber in jedem tourifuehrer luege)  Wasme no ka seh, wennme d Ocean Road verloht isch im Fall ächtno sehenswärt. Riese Farnbäum, Qualas mit Junge im Baum hängend, Echidnas (Ameiseigel) und mit bitzeli Glügg könntme inde Flüss vom Ottway NP bim Lake Elizabeth au dr Äntebiber wo me Platypus nennt, beobachte.  Leider hämmr dä abr nid gseh. Dä Platypus brietet sini Junge in Eier us und duet si nochär Säuge...also e Eierlegends Säugetier!!! Är seht us wiene Biber miteme breite Änteschnaapel.  Nochem Touriprogramm 'Great Ocean Road' undem schöne Ottway NP Näbeprogramm, sinnmr denn uf Ballarat, will das sig e schöni alti Goldgräberstadt. Und si maches eim mit Bilder jo wirklig no gluschtig. S haltet sich denn aber in Gränze. Was no speziell isch, dass alles irgendwie Etagewys baut isch...wills amene Hügel  liegt. Und me ka sich scho bitz vorstelle, wiesi friener do mit Ross und Waage durch die breite Strosse sinn. D Hüüser hänn zum Teil no sone bitz Wildwest Stil, abr ebbe, mir hänns uns bitz besser erhalte vorgstellt...was e guete Fotograph nid alles usmacht...  Jedefalls hännmr denn entschiede doch nüm uf Bendigo z go,das sig au widr sone Stadt zum seh...abr könne anderi go aluege...mir göhn jetzt diräkt uf Melbourne...